Here is a page extracted from Wikipedia that may contain CSS, HTML, and a lot of unformatted text.

Title: Calocybe gambosa
Content: Usón rendreza en ista pachina; ta o lugar de Huerto en os Monegros, se veiga Usón (Huerto),

O muixardón u isón ye lo fongo Calocybe gambosa (Fr.), que naix de primavera debaixo de cualques especies d'arbustos, como artos y aranyoners. Precisa suel humedo, por un regular micorrizato con árbols y arbustos que viven aislaus en pratos u faixas, poquetas vegadas en árbols de selva.

O camparol fa dende 5 dica 17 cm d'amplo, brostando con forma redondiadeta en primeras, que s'obre y s'aplana dimpués. A color d'o camparol, y d'o potrecón en cheneral ye blanquinyosa u grisa, anque bi n'ha que gosan manifestar dica coloración royisca. Tien as laminas pretas y de color blanquinyosa u crema.

Zoonimia 
En Aragón o termino «muixardón» tiene diferents formas variaderas, como «muchardón», documentato en a Val de Broto y Tena, «moixardón» en a Val de Benás y Puértolas (Sobrarbe), «muchirón» en a localidat chacetana de Canfranc, «moixordón» u «muixordón» en a Val de Chistau, «muixardón» a Torres de l'Obispo (Ribagorza), etc. Otras denominacions aragonesas son «muchilón», «boxardón», «muxerón», amás de la forma castellanizata «mojardón». En Castiella tenemos «mansarón», «lansarón», «nansarón» en tierras de Soria y Burgos, y «nazarón» en a comarca de Moncayo.

Significativament, en altras luengas que mugan cheograficament con l'aragonés tamién se i conoix ista especie con nombres que dimanan d'a mesma radiz: en catalán tenemos as variants «moixernó» [moiʃeɾ'no], [muʃəɾ'no] y «mixernó» [miʃeɾ'no], y en as luengas d'Oc en dicen «mossairon»  [musai'ʁuŋ], «mossiron» [musi'ʁuŋ], y «moisharon» [muʃa'ɾuŋ], «moisheron» [muʃe'ɾuŋ], «moishiron» [muʃi'ɾuŋ], «mossaron» [musa'ɾuŋ], «mosseron» [muse'ɾuŋ], «mosseiron» [musei'ɾuŋ] en gascón. En antico francoprovenzal u arpitán en diceban «moisserun» [muʃə'ɾuŋ], y en francés, o termino que s'ha feito cheneral en a bibliografía micolochica y as guías de potrecons ye «tricholome de Saint-Georges», pero se sabe que a palabra patrimonial yera «mousseron» [musə'ʁɔ], prestato a l'anglés «mushroom» "sampinyón" y que s'aplicaba especificament a ista especie.

L'orichen d'ixas formas ye o latín medieval «mus(s)iriōnem» y se relaciona con un arquelexema indoeuropeu antigo *meus- "molsa, mogo, mildio", reflexato en o chermanico *musan, *musō, *miuziz "paúl, molsa": antico anglés «mōs» "paúl", «mēos» "molsa", baixo francico *mossa (antico holandés «mossa») "molsa" > antico francés «mosse», moderno «mousse». A opinión común d'entre os estudiosos ye que ixe lexema en orichen no identificaba garra fongo concreto, sino que indicaba "potrecón" en cheneral. Ixo se fa mes claro cuan se vei que mesmo en aragonés bi ha mes d'una especie que o suyo nombre dimana d'ixa mesma radiz, como as muixardinas. En relación con tota ixa teoría, en o lexico d'orichen aragonesa d'Íxar (Baixo Martín, Baixo Aragón historico) se documenta a forma castellanizata «bojardón» con o significato aproximato de  "fongo" u "cosa pareixita a un potrecón".

Amás de «muchirón» (veyer mas entalto), en a Chacetania se i documentan as formas «isón de primavera» en Aragüés de lo Puerto, «usón» en Echo,  Canfranc y Ansó, y «usún» en a Val de Roncal. En a vecina comarca de l'Alto Galligo, se reconoix como «sisón»  en Acumuer y Aso de Sobremont, y en Longars y tota la Val d'Onsella se i puede sentir o nombre «isana»,  que morfolochicament tamién pareix emparentada con as anteriors y d'a que prene o nombre  lAsociación Micolochica Isana'' con siede en Os Pintanos. As formas aragonesas son parexidas al basco «ziza» seta (Auñamendi Entziklopedia), consultata a traviés de Wayback Machine lo 24 d'octubre de 2010. (tamién «zuza» en bizcaíno y guipuzcuán), «xixa'''» "potrecón, muixardón".

Vinclos externos

Referencias 

Calocybe
Potrecons comestibles